**Notă informativă asupra proiectului de Hotărîre a Guvernului**

**„Cu privire la aprobarea listei societăţilor de audit pentru auditarea**

**situaţiilor financiare anuale ale întreprinderilor de stat şi ale societăţilor pe acţiuni în care cota statului depăşeşte 50% din capitalul social”**

 Necesitatea elaborării proiectului de Hotărîre a Guvernului „Cu privire la aprobarea listei societăţilor de audit pentru auditarea situaţiilor financiare anuale ale întreprinderilor de stat şi ale societăţilor pe acţiuni în care cota statului depăşeşte 50% din capitalul social” este generată de prevederile art. 131 alin. (2) şi (3) al Legii nr. 146 – XIII din 16 iunie 1994 cu privire la întreprinderea de stat, cu modificările şi completările ulterioare, introduse prin Legea nr. 47 din 27 martie 2014 pentru modificarea şi completarea unor acte legislative, intrate în vigoare din 25 aprilie 2014 şi a art. 89 alin. (1) şi (11) al Legii nr. 1134 – XIII din 2 aprilie 1997 privind societăţile pe acţiuni, cu modificările şi completările ulterioare, introduse prin Legea nr. 47 din 27 martie 2014 pentru modificarea şi completarea unor acte legislative, intrate în vigoare din 25 aprilie 2014.

 Scopul prezentului proiect constă în selectarea societăţilor de audit conform criteriilor stabilite prin legile sus menţionate şi întocmirea listei acestora, pentru efectuarea auditului obligatoriu al situaţiilor financiare pentru anul 2014 ale întreprinderilor de stat şi ale societăţilor pe acţiuni în care cota statului depăşeşte 50% din capitalul social.

 La elaborarea listei, au fost aplicate criteriile stabilite de Legea cu privire la întreprinderea de stat şi Legea privind societăţile pe acţiuni conform informaţiilor prezentate de către Camera de Licenţiere, Serviciul de control şi verificare din cadrul Consiliului de supraveghere a activităţii de audit de pe lîngă Ministerul Finanţelor şi societăţilor de audit pentru confirmarea corespunderii cerinţelor stabilite.

 De asemenea, conform ordinului Ministrului Finanţelor nr. 58 din 6 mai 2014, de către societăţile de audit au fost prezentate copiile carnetelor de muncă ale auditorilor angajaţi şi, după caz, copiile contractelor individuale de muncă prin cumul a auditorilor, pentru a servi drept confirmare a corespunderii criteriilor stabilite la art. 131 alin. (3), lit.a) din Legea cu privire la întreprinderea de stat şi art. 89 alin.(11), lit.a) din Legea privind societăţile pe acţiuni.

 Astfel, conform criteriului aplicat privind indicarea în anexa la Licenţa pentru desfăşurarea activităţii de audit a cel puţin 2 auditori certificaţi la situaţia din 01.01.2014, de către Camera de Licenţiere a fost prezentată lista cu 38 societăţi de audit.

 Aplicînd în continuare criteriile privind experienţa în domeniu nu mai puţin de 5 ani a unuia din auditori, conform documentelor prezentate de către societăţile de audit şi lipsa sancţiunilor aplicate societăţii de audit, precum şi auditorilor din cadrul societăţii de audit pentru ultimii 2 ani (2012 şi 2013), fapt confirmat de către Serviciul de control şi verificare din cadrul Consiliului de supraveghere a activităţii de audit, s-a întocmit o listă care cuprinde 31 societăţi de audit.

 Prin urmare, lista societăţilor de audit inclusă în proiectul de hotărîre urmează să fie examinată şi aprobată de către Guvern, pentru ca ulterior acestea să efectueze auditul obligatoriu al situaţiilor financiare pentru anul 2014 şi să ofere Statului garanţie că situaţiile financiare anuale auditate sînt întocmite conform cerinţelor legislaţiei în vigoare.

**VICEMINISTRU Maria CĂRĂUŞ**